CELEX: 32016D2053
Language: lt
Date: 1479081600000
Title: 2016 m. lapkričio 14 d. Tarybos sprendimas (ES) 2016/2053 dėl Europos Sąjungos ir Kosovo (Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos. ) bendrojo susitarimo dėl Kosovo dalyvavimo Sąjungos programose bendrųjų principų pasirašymo Sąjungos vardu

25.11.2016   
               
               
                  LT
               
               
                  Europos Sąjungos oficialusis leidinys
               
               
                  L 319/1
               
            TARYBOS SPRENDIMAS (ES) 2016/2053
      2016 m. lapkričio 14 d.
      dėl Europos Sąjungos ir Kosovo (*1) bendrojo susitarimo dėl Kosovo dalyvavimo Sąjungos programose bendrųjų principų pasirašymo Sąjungos vardu
      EUROPOS SĄJUNGOS TARYBA,
      atsižvelgdama į Sutartį dėl Europos Sąjungos veikimo, ypač į jos 212 straipsnį kartu su 218 straipsnio 5 dalimi,
      atsižvelgdama į Europos Komisijos pasiūlymą,
      kadangi:
      
                  (1)
               
               
                  2007 m. gruodžio 14 d. Europos Vadovų Taryba pabrėžė, kad Sąjunga yra pasirengusi atlikti vieną pagrindinių vaidmenų stiprinant stabilumą regione, patvirtino Sąjungos pasirengimą padėti Kosovui siekti tvaraus stabilumo ir prisidėti prie ekonominio ir politinio vystymosi remiantis aiškia europine perspektyva, laikantis regiono europinės perspektyvos;
               
            
                  (2)
               
               
                  2009 m. gruodžio 7 d. Taryba palankiai įvertino 2009 m. spalio 14 d. Komisijos komunikatą „Kosovas siekia europinės perspektyvos“ ir paprašė Komisijos imtis reikiamų priemonių remiant Kosovo pažangą siekiant narystės Sąjungoje, laikantis regiono europinės perspektyvos. Ji pabrėžė su prekyba ir vizomis susijusių priemonių svarbą ir paragino Komisiją apsvarstyti Kosovo dalyvavimo Sąjungos programose galimybę, integruojant Kosovą į ekonominės ir fiskalinės priežiūros sistemą, aktyvuojant Pasirengimo narystei pagalbos priemonės antrą komponentą ir stiprinant stabilizacijos ir asociacijos proceso dialogą;
               
            
                  (3)
               
               
                  2010 m. gruodžio 14 d. Taryba patvirtino laukianti Komisijos pasiūlymo, pagal kurį Kosovas galėtų dalyvauti Sąjungos programose. Komisija tokį pasiūlymą pateikė 2011 m. kovo mėn.;
               
            
                  (4)
               
               
                  2011 m. gruodžio 5 d. Taryba patvirtino savo įsipareigojimą pasiekti susitarimą dėl Kosovo dalyvavimo Sąjungos programose, nedarant poveikio valstybių narių pozicijoms dėl statuso;
               
            
                  (5)
               
               
                  2012 m. spalio 22 d. Taryba įgaliojo Komisiją pradėti derybas su Kosovu dėl jo dalyvavimo Sąjungos programose;
               
            
                  (6)
               
               
                  Komisija Sąjungos vardu derėjosi dėl Europos Sąjungos ir Kosovo bendrojo susitarimo dėl Kosovo dalyvavimo Sąjungos programose bendrųjų principų (toliau – Susitarimas);
               
            
                  (7)
               
               
                  Kosovas išreiškė norą dalyvauti keliose Sąjungos programose;
               
            
                  (8)
               
               
                  Susitarimo tikslas yra tai, kad Sąjunga įgyvendintų ekonominio, finansinio ir techninio bendradarbiavimo veiksmus su Kosovu, kaip apibrėžta Sutarties dėl Europos Sąjungos veikimo 212 straipsnyje;
               
            
                  (9)
               
               
                  konkrečios su Kosovo dalyvavimu kiekvienoje konkrečioje Sąjungos programoje susijusios nuostatos ir sąlygos, įskaitant atitinkamą finansinį įnašą, turėtų būti nustatytos Komisijos, veikiančios Sąjungos vardu, ir Kosovo valdžios institucijų susitarimu;
               
            
                  (10)
               
               
                  šio Susitarimo pasirašymu nedaroma poveikio valstybių narių pozicijoms dėl Kosovo statuso, dėl kurių bus nuspręsta pagal jų nacionalinę praktiką ir tarptautinę teisę. Nė vienas iš šiame sprendime, Susitarime, įskaitant jo priedą, ar Sąjungos programose vartojamų terminų, formuluočių arba apibrėžčių nereiškia, kad Sąjunga pripažįsta Kosovą kaip nepriklausomą valstybę arba kad atskiros valstybės narės pripažįsta tokį Kosovo statusą, jei anksčiau to nėra padariusios;
               
            
                  (11)
               
               
                  gaunant Kosovo valdžios institucijų pagal Susitarimą išduotus dokumentus, gali būti taikomos valstybių narių vidaus procedūros;
               
            
                  (12)
               
               
                  Susitarimas turėtų būti pasirašytas,
               
            PRIĖMĖ ŠĮ SPRENDIMĄ:
      1 straipsnis
      Įgaliojama Sąjungos vardu pasirašyti Europos Sąjungos ir Kosovo bendrąjį susitarimą dėl Kosovo dalyvavimo Sąjungos programose bendrųjų principų su sąlyga, kad minėtas Susitarimas bus sudarytas (1).
      2 straipsnis
      Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
      3 straipsnis
      Šis sprendimas įsigalioja jo priėmimo dieną.
      
         Priimta Briuselyje 2016 m. lapkričio 14 d.
         
            
               Tarybos vardu
            
            
               Pirmininkė
            
            G. MATEČNÁ
         
      
      
         (*1)  Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.
      
         (1)  Susitarimo tekstas bus paskelbtas kartu su sprendimu dėl jo sudarymo.